Knut Storberget

**Knut Storberget** (født 1964) er en norsk jurist og tidligere politiker (Ap) som fra 2019 er statsforvalter i Innlandet. Han var stortingsrepresentant fra Hedmark i fire perioder 2001–2017 og justisminister i Jens Stoltenbergs andre regjering 2005–2011.  

## Utdannelse
Storberget tok grunnfag i statsvitenskap ved Universitetet i Oslo 1984–1985 og studerte rettsvitenskap på samme sted 1985–1990. 

## Karriere
### Advokatpraksis
Han praktiserte som strafferettsadvokat med eget firma 1992–2002. Som advokat var han blant annet forsvarer for de tiltalte i Arve Beheim Karlsen-saken, som gikk for retten i 2001. Som advokat fikk Storberget møterett for Høyesterett i 2002. 

### Verv
Storberget var styremedlem i Hedmark Arbeiderparti 1997–2001 og medlem av Elverum kommunestyre 1992–1999. Han var styreleder i Hedmark teater 1998–2001. Han har også vært styremedlem i Avholdsfolkets landsråd, UNICEF Norge, FORUT, Landsrådet for Norges barne- og ungdomsorganisasjoner og i eierselskapet til *[[Hamar Arbeiderblad]]*. Han har vært totalavholdsmann og er motstander av en liberalisering av narkotikalovgivningen. Han var leder i NGU, forløperen til Juvente, i perioden 1989–1991.

### Politisk virke
Han ble valgt inn på Stortinget i 2001 og var meedlem av Stortingets justiskomité,  etter å ha vært vararepresentant fra 1993. Han markerte seg tidlig som Arbeiderpartiets justispolitiske talsmann. Ved stortingsvalget 2005 ble Storberget gjenvalgt. Han ble like etter utnevnt til statsråd i Justis- og politidepartementet (justisminister) i Jens Stoltenbergs andre regjering. Thomas Breen møtte for Storberget på Stortinget 2005–2009 mens Thor Lillehovde møtte i perioden 2009–2011.

Storberget var sykemeldt fra 25. februar til 30. mars 2009. Fra januar til mars 2011 var han i foreldrepermisjon, og Grete Faremo var konstituert justisminister. Han gikk av som statsråd den 11. november 2011 og ble etterfulgt av Grete Faremo. Da han vendte tilbake til Stortinget, tok han sete i Stortingets finanskomité i resten av perioden. Fra 2013 til 2017 var han medlem av Stortingets næringskomité og Arbeiderpartiets landbrukspolitiske talsmann.

Etter Jens Haugland og O.C. Gundersen er Storberget den som har sittet lengst sammenhengende som justisminister i Norge i nyere tid. (Norges første justisminister, Christian Adolph Diriks, satt også lenger.)

Fra 2021 til 2023 var Storberget leder av Forsvarskommisjonen.

### Statsforvalter
Storberget tiltrådte som statsforvalter i Innlandet i 2019.

I februar 2025 fikk Storberget en skriftlig advarsel fra departementet, etter at det hadde kommet frem at Knut Storberget som statsforvalter hadde hatt et hemmelig forhold til vesentlig yngre kvinnelig medarbeider i over en 4-årsperiode. Knut Storberget bekreftet at han hadde hatt et forhold til denne ansatte, et forhold som så ble avsluttet. Han erkjente manglende rolleforståelse og dømmekraft. Det fremgår av rapporten at flere i organisasjonen var kjent med at Storberget har hatt «en flørtende tone overfor særlig yngre kvinner».

## Bibliografi
* 2012 – *Det er dine øyne jeg ser: om forbrytelse, straff og forsoning*
* 2007 – *Bjørnen sover, om vold i familien*, medredaktør
* 1995 – *Jus og alkoholpolitikk*
* 1993 – *Juridisk kontroll med alkoholpolitiske beslutninger*

## Referanser


## Eksterne lenker
* 
* 
* 
*